הח"כ מהרשימה המשותפת סייר ברובע ב בעיר ונפגש עם תושבים במקום • מהשרה להגנת הסביבה הוא דרש במכתב לנקוט בצעדי אכיפה ופיקוח משמעותיים יותר נגד המפעלים המזהמים באזור התעשייה בעיר • בשיחה עם "שקוף" אמר: ניכר שהמשרד לא עושה מספיק
בעקבות הפרסום ב"שקוף" – חבר הכנסת עופר כסיף (הרשימה המשותפת) שיגר השבוע מכתב לשרה להגנת הסביבה תמר זנדברג (מרצ), ובו דרש ממנה תשובות לשאלות בנוגע לטיפול בזיהום האוויר מהמפעלים באזור התעשייה באשדוד. בשיחה עם "שקוף" אמר הח"כ כי "ניכר שהמשרד להגנת הסביבה לא עושה מספיק". כסיף ביקש במכתבו מהשרה לנקוט ב"צעדי פיקוח ואכיפה משמעותיים לעצירת תופעת הזיהום החריג". לדבריו, "תושבי רובע ב באשדוד סובלים מזיהום תעשייתי חריג מבתי הזיקוק הסמוכים, הכולל חומרים מסרטנים כבנזן, בוטאדין, ועוד". ביקרתי היום ברובע ב באשדוד שם סובלים התושבים מזיהום תעשייתי קשה. נתוני התחלואה והתמותה מחייבים נקיטת פעולות אכיפה משמעותיות – מדובר בחיים ומוות!מזה כשנתיים משרד הגנ"ס גורר רגליים בעוד התושבים נחנקים. פניתי לשרה להבין מדוע @SvivaMinistry בוחר להגן דווקא על המפעלים המזהמים. pic.twitter.com/nSLdj5xCRR "במשרד הבריאות ובלשכה המרכזית לסטטיסטיקה מזהים שכיחות גבוהה יותר של מחלת הסרטן ושיעורי תמותה ממנה בעיר", כתב עוד כסיף. "על אף שהנתונים ידועים למשרד מזה שנתיים לפחות, ועל אף אלפי קריאות שנפתחו על ידי התושבים עצמם, פתרון כולל לעצירת הזיהום התעשייתי לא ננקט על ידי המשרד". כסיף ציין במכתב כי "בעלי המפעלים המזהמים באזור התעשייה הצפוני הם מהאישים והגופים המוסדיים החזקים במשק". לדבריו, "כרגולטור תפקידו של המשרד להגנת הסביבה לתת כוח ושיניים לאזרח הפשוט, אך בפגישות שקיימתי באשדוד עולה כי התושבים ננטשו במערכה על בריאותם". "הטענה שלי היא שכשיש קורלציה בין זיהום למחלות, אז גם אם אין קשר סיבתי – זה צריך להיבדק היטב", ממשיך כסיף. "לצערי הממסד כולו חושש מהטייקונים. לא רוצים להתעסק עם בעלי הון, והציבור שאין לו קול משלם מחיר". כסיף סייר השבוע ברובע ב בעיר. "העובדה היא שהתחלואה ברובע היא מעבר לממוצע הארצי, זה אומר דרשני", הוא אומר ביחס למשרד להגנת הסביבה. "הרשויות אומרות שאין קשר סיבתי מוכח בין תחלואה לזיהום, ואמרו את זה שנים על מפרץ חיפה. זה נראה שפה זה פחות או יותר אותו דבר". במסגרת פרויקט מפת המזהמים של "שקוף", הבאנו בתחילת החודש את סיפורו של רובע ב בעיר, ואת קולות התושבים שתיארו את החיים לצד המפעלים המזהמים באזור. "בכל פעם כשיוצאים מהיציאה הצפונית של העיר, מריחים את הריח, את האמוניה ומה שהולך במפעלים. מריחים שם ריחות נוראיים", סיפר בין היתר יבגני שפיגל, תושב השכונה.  